**Эмгек мигранты үчүн мобилдик тиркеме.**

Урматтуу достор!

Бул тиркеме Россияга келип иштегиси келгендер же келип калгандар үчүн иштелип чыкты. Тиркемеден Сиздер эмгек мигрантынын Россияга жана Санкт-Петербургга келишинин укуктук аспектилери тууралуу пайдалуу маалыматтарды, документтештирүүгө, ишке жайгашууга, турак-жайды ижарага алууга, медициналык кызмат көрсөтүүгө байланышкан пайдалуу кеңештерди таба аласыздар. Ошондой эле китепчеде балдарга билим берүү, полиция менен карым-катнашуу, орус тилин үйрөнүү маселелери да каралган. Биз “Эмгек мигрантынын чөнтөк китепчеси” Сизге мыйзам бузуулар, ниети бузук иш берүүчүлөр, кызмат адамдары жана жеке атуулдар менен байланышкан ар кандай жагымсыздыктардан оолак болушуңузга көмөк берет деп ишенебиз.

Сизге оомат жана жакшы тажрыйбаларды гана тилейбиз.

**Көңүл буруңуздар! Россиянын миграция жаатындагы мыйзамдары өзгөрүп кетиши ыктымал. Бул басылмадагы кеңештер жана сунуштамалар 2014-жылдын 1-мартына туура келген мыйзамдарга негизделди.**

Мазмуну:

**I. Россияга жөнөп кетүүгө даярдык.**

**II. Миграциялык картага ээ болуу жана чек арадан өтүү.**

**III. Миграциялык эсепке катталуу.**

**IV. Ишке жайгашуу.**

Иштегенге уруксат алуу

Патент

Орус тилин билүү боюнча

Медициналык корутунду

**V. Иш издөө, ишке орношуу, иш берүүчү менен келишим**

Иш издөө, ишке орношуу

Эмгек келишимин түзүү

**VI. Россиядагы жашоо-турмуш**

Медициналык тейлөө

Турак жай ижарасы

Документтерди текшерүү жана полиция менен карым-катнашуу.

Чет элдик жарандардын балдарын окутуу, балдар бакчасына кабыл алуу тартиби

Орус тилин үйрөнүү

РФнын аймактарында Убактылуу жашоого уруксатнааманы (УЖУ) алуу

**VII. Байланыштар**

1. **Россияга жөнөп кетүүгө даярдык**

Россияга иштегени баруу - бул жооптуу иш-чара. Эгер жөнөп кетүүгө алдын ала даярдык көрүлсө, көп көйгөйлөрдөн жана кыйынчылыктардан арылса болот.

**Россиянын мыйзамдары**: Россияда иштегиси келген чет элдик жарандарга карата талаптар, документтерди туура жасоо жана миграциялык эсепке туруу нормаларын бузгандык үчүн жоопкерчилик Сиз мурда келип кеткен убактагыдан бери өзгөрүп кетиши мүмкүн. Миграциялык мыйзамдардагы жаңы нерселер тууралуу Сизге Эл аралык миграция уюмунун Эмгек мигранттарын колдоо борборлорунда, Миграция кызматтарынын өкүлчүлүктөрүндө, адам укугун коргоочу бейөкмөт уюмдарда айтып бере алышат.

2014-жылдан баштап Россияда жаңы жоболор ишке кирген, ага ылайык КМШ өлкөлөрүнүн РФга визасыз кирүү укугу бар жарандары ишке уруксатнаама же патент албастан туруп ар бир жарым жылда 90 күнгө чейин РФда боло алышат. Жарым жыл Сиз Россияга кирген күндөн башталат. Эгер, мисалы, биринчи келгениңизде Россияда 60 күн жүрсөңүз, кийинки жарым жылдыкта дагы 30 күнгө келип кете аласыз. Ошентип, РФда 90 күн жашап, анан чет элге чыгып кетүү жана кайра эле жаңы миграциялык карта менен кайтып келүү көнүмүшү артта калды: эгер Сиз Россияда 90 күн турган болсоңуз, анда Сизди россиялык чек арадан кийинки жарым жылдыкта гана – Сиз чыгып кеткенден кийинки 3 айдан соң гана өткөрүшөт.

**Орус тили**: чиновниктер, полицейлер, иш берүүчүлөр жана жергиликтүү калк менен карым-катнашта орус тилинде сүйлөй алуу өтө маанилүү. Эгер Сиз башка кишилер менен (соода, турак жай-коммуналдык чарба, кызмат көрсөтүү, унаа тармагындагы) ишке орношкуңуз келсе, анда Сизге орус тилин билгендик боюнча сынак тапшырууга туура келет – буга даяр болуңуз. Сынак тапшыруу жана орус тили курсунан өтүү тартиби тууралуу жашаган жериңизден эле таанышып алсаңыз болот – адатта университеттердин алдында курстар иштейт.

**Россияга кирүүгө тыюу:** 2013-жылдын 1-январынан баштап РФда болуунун мыйзамдуу мөөнөтүн 30 күндөн ашырып жибергендерге өлкөгө кирүүгө автоматтык түрдө тыюу салынып калат. Эгер Сиз мурда келгениңизде ишке орношуу үчүн документтерди жасоодо ортомчулардын жардамынан пайдаланган болсоңуз, мүмкүн Сизге мыйзамсыз документтерди жасап берип коюшкандыр, андай болбогон чакта Сиз ошол тыюуга дуушар болуп каласыз. Сизге тыюу салындыбы же жокпу, аны россиялык авикомпаниялардын өкүлчүлүктөрүнөн же РФнын ФМК (Федералдык миграция кызматы) <http://services.fms.gov.ru/info-service.htm?sid=3000> сайтындагы атайын формадан билсеңиз болот.

**Медициналык камсыздандыруу полиси:** Россияга кирип баратканда КМШ өлкөлөрүнүн жарандарында камсыздандыруу полиси болууга тийиш. Полисти алдын ала эле – өз өлкөңүздөгү аэропорттон же вокзалдан, ошондой эле РФга келериңиз менен ал жерден алсаңыз болот. Көңүл бурчу нерсе – полис Сиз бараткан жакта расмий өкүлчүлүгү бар уюм тарабынан гана берилиши зарыл.

**Россиянын кай жеринде жардам беришет:** көйгөйлүү кырдаалга тушукканда же Сиздин укуктарыңыз бузулган кезде Сиз бараткан аймакта кимге кайрылууга болорун билишиңиз шарт. Алар РФнын мамлекеттик органдары, бейөкмөт уюмдары болушу мүмкүн – алардын жардамы кыйла натыйжалуу болот. Бул уюмдардын даректерин жана телефондорун Сиз “Байланыштар” бөлүгүнөн таба аласыз.

Сак болуңуз! Жардам колун созгон Сиздин мекендештериңиздин арасында жеке кызыкчылыктары бар ниети бузук же Россиянын мыйзамдарын жакшы билбеген кишилер болушу ыктымал. Аларга кайрылуунун арты жаман бүтүп калышы мүмкүн.

**Кабыл алуучу жак:** Россияда Сиз барган жериңизде милдеттүү түрдө катталышыңыз керек. Эң жакшысы ортомчулардан жабыр тартпаш үчүн даярдык көрүү менен кабыл алуучу жакты алдын ала тапканыңыз дурус – мыйзамсыз катталгандык үчүн олуттуу жазана, чыгарып жиберүү жана РФга кирүүгө 5 жылдык тыюу салуу каралган.

**Убактылуу чөнтөк пулу:** документтерди жасоо, турак жайды ижаралоо, тамак аш жана унаа акысы үчүн Сизге акча керек болот, ал жаныңызда болсун. РФнын аймактарындагы жашоо деңгээли жана баалар кыйла айырмаланат: ири шараларда кыйла кымбатчылык бар. Булар тууралуу кеңири билип алыңыз жана чыгымдарга, анын ичинен ойго келбеген чыгымдарга да даяр болуңуз.

1. **Миграциялык картаны жасоо жана чек арадан өтүү**

 **Паспорт**: РФга кирүү үчүн Сизде **паспорт** болушу керек**.** Аракеттеги паспорт менен гана кире аласыз – эгер паспорттун мөөнөтү өтүп кеткен болсо, Сизди чек арадан өткөрүшпөйт.

2015-жылдын 1-январынан тартып Тажикстандын жана Кыргызстандын жарандары РФга **чет элдик паспорт** менен гана кире алыша турган болот. Көйгөйлөрдөн алыс болуу үчүн жана олуттуу көзөмөлдөөлөргө ылайык 2014-жылдын 1-январынан тартып РФга **чет элдик паспорт** менен кирүү сунушталат.

**Миграциялык карта**: Чет элдик жарандар РФга кирип баратканда милдеттүү түрдө АКЫСЫЗ **миграциялык** карта берилет. Миграциялык картаны толтуруу жана чек ара көзөмөлдөө кызматкерлерине көрсөтүү зарыл.

Миграциялык карта кол менен орус тилинде мигранттын өзү же чек ара кызматкери тарабынан басма түрүндө толтурулат. Сиздин паспорттогу жеке маалыматтарыңызга ылайык Латын тамгалары менен толтурса да болот. Миграциялык карта эки бөлүктөн турат, экөөсүн да толтуруу керек: “А” бөлүгү чек ара көзөмөлдөөчү кызматкерге берилет, “Б” бөлүгү өзүңүздө калат.

**!** Миграциялык картаны өтө кунт коюу менен оңдолбогон абалда катасыз толтуруу зарыл. Россияга кирүүнүн максатын туура көрсөтүү жана “жумуш” сөзүнүн астын чийип коюу керек - ансыз Сиз расмий түрдө жумушка орношо албайсыз.

**Чек арадан өтүү жана кирүү штампы**: РФга киргендиктин фактысы атайын **кирүү штампы** аркылуу тастыкталат, ал чек ара көзөмөлдөө кызматкери тарабынан Сиздин чет элдик паспортуңузга жана миграциялык картага басылат. Сиз эки документке да штамп басылышына көңүл буруңуз! Штампта чек арадан өтүү датасы даана көрүнүшү керек, антпегенде Сизди мыйзамсыз кирген деп шектенишет – буга көңүл буруңуз.

**!** Миграциялык карта – маанилүү документ! Аны РФда болгон бардык убакыт ичинде паспорт менен кошо сакташыңыз зарыл.

**Кирүү билети:** Сиз РФга учуп келгендеги авиабилетти же самолётко отургузуу талонун сактап койгонуңуз дурус – эгер Сиз миграциялык картаны жоготуп жиберген чакта сиздин келгениңиздин мыйзамдуулугун ошолор тастыктап берет.

!! Миграциялык картаны жоготуу!!

Эгер Сиз **миграциялык картаны** жоготуп алсаңыз – тез арада (3 жумушчу күндүн ичинде) ФМКнын жакын жерде жайгашкан бөлүмүнө **паспорт** жана **келген билетиңиз** менен кайрылыңыз. Ушул документтерди текшерип чыгып, Сизге **миграциялык картаны** АКЫСЫЗ берүүгө милдеттүү.

+ РФга киргениңизден кийин Сиз паспортуңузду (жеке маалыматтар жана кирүү штамптары бар бетин) жана миграциялык картаны ксерокөчүрмөлөп алыңыз - алар Сизге кийин керек болот..

1. **Миграциялык эсепке коюу (катталуу)**

Россияга келген соң 7 күндүн ичинде Сиз келген жериңизде **миграциялык эсепке** (каттоого) турууга МИЛДЕТТҮҮСҮЗ.

Катталуу үчүн Сиз **кабыл алуучу жакты** – Сизди өз дарегине каттап ала турган кишини же уюмду табышыңыз керек. Ал РФнын жараны, чет элдик жаран, иш берүүчү уюм, мейманкана же коммерциялык эмес уюм болушу мүмкүн.

**Кабыл алуучу жак** миграциялык эсепке койгондук тууралуу атайын эскертме бланкты толтурат. Муну Федералдык миграция кызматынын бөлүмдөрүндө же Россиянын Почтасынын бөлүмдөрүндө жасаса болот. Эскертме бланктын эки бөлүгү бар, экөөн тең толтуруу керек: бир бөлүгү ФМКнын башкармасына жөнөтүлөт же берилет, башка бөлүгү Сизде калат. Эки бөлүгүндө тең келген дарегиңиз, кабыл алган жактын жана Сиздин жеке маалыматтар СӨЗСҮЗ көрсөтүлүүсү керек. Кабыл алган жак бланкка кол тамгасын коёт, уюм болсо – мөөрүн басат. ФМКнын же почтанын кызматкерлери эскертмени алып жатып, Сизде калган бөлүгүнө кабыл алгандык тууралуу белги салат.

! Эсепке коюу үчүн Сизде паспортуңуздун жана миграциялык картанын ксерокөчүрмөсү болушу зарыл. Сиз өз алдыңызча да эсепке турсаңыз болот – аны үчүн Сизге каттап алуучу кишинин паспортунун ксерокөчүрмөсү жана кат жүзүндөгү макулдугу керек.

! Бланктар АКЫСЫЗ берилет. Эгерде Сизди почтадан катташса, Сиз Россия Почтасынын кызматын төлөйсүз – эскертмени кабыл алуу үчүн 118 рубль жана ФМКнын башкармасына жиберүү баасын (өзүнчө эсептелет). Эскертмени ФМКнын башкармасына берүү АКЫСЫЗ жүргүзүлөт.

Сиз эскертме бланктын кабыл алынгандык белгиси бар бөлүгүн алышыңыз керек. Бул документти **“үч айлык катталуу”** деп да коюшат: эскертме Сизге РФнын чек арасынан өткөндөн баштап Россияда **90 күндөн ашпаган** убакытта болууга укук берет.

! 2014-жылдын 3-январынан баштап мыйзамсыз катталууга карата – Сиз чындап эле турбаган жерде эсепке турууга каршы олуттуу жоопкерчилик орнотулган. Сиз **турак жайда** катталышыңыз керек – буга көңүл буруңуз. Акылуу кызмат көрсөткөн ортомчулардан сак болуңуз – алар Сизди мыйзамсыз каттап коюулары мүмкүн.

! «Үч айлык катталуу» РФда иштөөгө УКУК БЕРБЕЙТ. Мыйзамдуу иштөө үчүн иштөөгө уруксатнаама же патент жасатышыңыз керек: ушул документтерди жасаткандан кийин гана Сиз РФда “катталууңузду” узартышыңыз зарыл, бирок келгениңизден баштап 1 жылдан ашпаган мөөнөткө. Эгер Сиз 90 күндүн ичинде жумушка орношпосоңуз – Сиз РФдан чыгып кетишиңиз зарыл болот.

!!! 2013-жылдын 8-августунан баштап РФга келүүнүн тартибин жана РФда болуунун режимин бузгандык үчүн жоопкерчилик күчөтүлдү: эскертмесиз (катталуусуз) Москвада, Москва областында, Санкт-Петербургда жана Ленинград областында болгонуңуз үчүн Сизди 5000ден 7000 рублга чейин жазанага тартып, Россия Федерациясынан чыгарышат жана 5 жылга чейин келгенге тыюу салышат! Мыйзамды бузбагыла!!!

+ Миграциялык эсепке тургандык тууралуу эскертмени ксерокөчүрмөлөп алыңыз – бул эгерде жоготуп же жыртып алсаңыз Сизге аны ФМКнын башкармасында калыбына келтирүүдө жардам берет.

1. **Ишке жайгашуу**

РФда мыйзамдуу түрдө ишке жайгашуу үчүн ишке жайгашууга укук берүүчү документтерди алуу зарыл: **иштегенге уруксатнаама** же **патент**. Бул документтер БИР ГАНА ФМКнын бөлүмдөрүнөн берилет. Бул документтерсиз иштегенге катуу тыюу салынган жана 2000ден 7000 рублга чейин ( РФнын ар кайсы аймактарына карап) жазана салынат, ошондой эле РФдан чыгарылып жиберилет жана 5 жыл бою РФга келгенге тыюу салынат.

Эске туткула: РФда ишке жайгашуу жана уруксатнаама кагаздарын алуу **18 жаш куракка жеткенден баштап гана мүмкүн!**

Бул документтерди Сиз ФМКнын бөлүмдөрүнөн өз алдынча жасатып алсаңыз болот.

! РФда иштегенге уруксатнаама кагазын же патентти алып берүүдө акылуу жардамын көргөзмөкчү болгон көптөгөн ортомчулар (уюмдар же жеке жарандар) бар. Алардын көпчүлүгү ак ниет мамиле жасашпайт – документтерди жасатууну кечеңдетишет же жалган документти карматып коюшат. Этият болуңуз жана алданып калбаңыз;

- “жеке кишилерден” – жердештерден, бригадирлерден, ортомчулардан, кала берсе Сизге жеке тааныш кишилер болсун, алардан жардам сурабаңыз, көпчүлүк учурда дал ошолор жалган документти жасап бере алышат;

- ортомчулук кызматын көрсөтүүчү фирмага кайрылганда алар менен кызмат көрсөтүү келишимин сөзсүз түрдө түзүп алыңыз. Анан ал келишимдерди кунт коюп окуп чыгыңыз – анда булар сөзсүз камтылышы керек: кызматтын аталышы (ФМКга документтерди даярдоо жана берүүдө көмөк көрсөтүү), кызматтын наркы, өз милдетин аткарбай калган кездеги фирманын жоопкерчилиги, уюмдун мөөрү басылышы жана менеджердин кол тамгасы коюлушу керек;

- документтерди колуңузга алганга чейин кызмат көрсөтүүнүн болгондугу тууралуу эч кандай актыларга кол койбоңуз. Көңүл буруңуз – мындай актылар негизги келишимге кошулуп жазылышы мумкун;

- ортомчулук кызмат үчүн акы төлөп жатып, ортомчу уюм тарабынан Сиздин акчаны алгандыгын күбөлөгөн чекти сөзсүз түрдө талап кылыңыз. Караңыз, чекте көрсөтүлгөн сумма туура жазылгандай болсун;

- ортомчуларга кайрылган кезде деле Сиз милдеттүү процедуралардан ЖЕКЕ өзүңүз өтүшүңүз керек болот, алар – медициналык күбөлөндүрүү жана дактилоскопиялык каттоо (бармак издерин көчүрүп алуу), сүрөткө түшүү, орус тили боюнча тестирлөө. Эгер ортомчу буларды талап кылбаса – анда ал Сизди алдап жаткан болот;

- бир дагы фирма же жеке адам Сиз үчүн документтериңизди алууга укуктуу эмес. Өз документтериңизди ФМК бөлүмүнөн **ЖЕКЕ ӨЗҮҢҮЗ** гана алууга тийишсиз.

**Иштегенге уруксатнаама**

Иштегенге уруксатнаама – бул фирмада, уюмда, өндүрүштө (юридикалык жактарга ишке орношуп) иштегенге уруксат берүүчү документ. Иштөөгө уруксат берүү мөөнөтү – 1 жыл. Иштегенге берилүүчү уруксатнаамада Сиз иштей турган аймак, Сизге жумуш берүүчү уюм, Сиздин адистигиңиз көрсөтүлөт. Сиз РФнын кайсы аймагында, кандай фирмада жана кайсы адистикте иштей турганыңызды алдын ала аныктап алышыңыз зарыл.

!Иштегенге уруксатнаама анда көрсөтүлгөн уюмда ГАНА, көрсөтүлгөн адистикте ГАНА жана көрсөтүлгөн РФ аймагында ГАНА ишке орношууга укук берет. Эгер Сиз иш берүүчүнү, адистикти алмаштыргыңыз же РФнын башка аймагына которулгуңуз келсе, иштегенге уруксатнааманы кайра жасатышыңыз керек болот!

!!Көңүл буруңуз: **Санкт-Петербург** жана **Ленинград областы** - РФнын АР БАШКА аймактары! Санкт-Петербургдун аймагында иштегенге берилген уруксатнаама Ленинград областы үчүн жарабайт!!

Иштегенге уруксатнаама алыш үчүн ФМКнын башкармасына Сиз өз алдынча же өкүл-уюмдун жардамы менен кайрылсаңыз болот. Иштегенге уруксатнаама алыш үчүн кайрылганда Сизге төмөнкүлөр керек болот:

 - иштегенге уруксатнаама сураган арыз: ФМКнын бөлүмдөрүндө акысыз берилүүчү атайын бланкты толтуруу керек. Бланкты бул жерден алсаңыздар болот:

<http://ufms.spb.ru/desc/blanki-zajavlenij-dind-57.html>

Көңүл буруңуз – бланк 2 тарабы менен 1 баракта басылып чыгат.

Арызды орус тилинде, дааналап, басма тамгалар менен толтуруу зарыл. Аны берип жатып Сизде толтурулган арыздын ксерокөчүрмөсү болсун.

- 3х4 өлчөмүдөгү түстүү сүрөт (матовая) – арызга чапталат;

- Сиздин паспортуңуз жана паспорттун көчүрмөсү;

- паспорттун нотариалдык күбөлөндүрүлгөн котормосу - ал котормочулар менен иштешкен нотариалдык кеңселерде жасалат: анын наркы болжол менен 1000 рубль;

- келгендигиңиз тууралуу штамп басылган миграциялык карта жана анын ксерокөчүрмөсү;

- миграциялык эсепке койгондук (каттоо) боюнча эскертменин түп нускасы;

- эгер болсо – иш берүүчү менен эмгек жана жарандык-укуктук келишим;

! Эгерде Сиздин иш берүүчүңуз жок болсо, Сиз иштегенге уруксатнааманы алууда акылуу кызмат көрсөтүүчү өкүл-уюмга кайрылууңузга туура келет. Мындай фирмалар иш берүүчү катары чыгышат да, иштегенге уруксатнаама алынган соң чет элдиктерди ири соода, курулуш жана башка уюмдарга жумушка жөнөтүшөт. Этият болуңуз – мындай фирмалар Сиздин укуктарыңызды бузуп (эмгек акыны төлөбөй, документтерди алып коюу ж.б.) коюшу мүмкүн.

- Иштегенге уруксатнаама бергендик үчүн төлөнүүчү мамлекеттик алым дүмүрчөгү (квитанция): алымды Сбербанктын ар кайсы бөлүмдөрүнө төлөй берсе болот, анын наркы – 2000 рубль;

- РФда чет элдик жарандын ИНН (индивидуалдык салык номери) көчүрмөсү– ИНН Сиз келген (катталган) жердеги салык инспекциясында алдын ала жасалат;

- орус тилин билүү боюнча тестирлөөдөн өткөнү тууралуу сертификат – КМШ өлкөлөрүнүн же РФ аймактарыдагы окуу жайларында, ЖОЖдорунда тестирлөөдөн өткөндөн кийин жасалат: турак жай-коммуналдык, соода жана тейлөө (мисалы, кафе же дүкөндөрдө) чөйрөсүндө ишке орношуу үчүн зарыл;

- 12 айлык мөөнөткө ыктыярдуу медициналык камсыздандыруу полиси – Сиз иштеген жерде иш берүүчүнүн жардамы менен жасалат жана Сизге өндүрүштүк жаракат алган кезде медициналык жардамды кепилдейт;

- ВИЧке чалдыкпагандык тууралуу корутунду жана сертификат.

! Сизге ВИЧ-инфекциянын жана коркунучтуу оорулардын жоктугу тууралуу тастыктама берүүчү атайын медициналык мекемелерде медициналык кароодон өтүшүңүз керек болот: медициналык күбөлөндүрүү Сизге 2000-3500 рублга түшөт;

Иштегенге уруксатнаама алыш үчүн документтерди берүүдө Сиз дактилоскопиялык катталуудан (бармак издерин алуу) жана сүрөткө түшүүдөн өтүшүңүз керек болот – 2013-жылдын январынан тартып бул нерсе чет элдиктер үчүн милдеттүү нерсе.

Иштегенге уруксатнааманы берүү мөөнөтү – бардык зарыл документтерди тапшыргандан кийин **10 күн**. Документтерди тапшырганыңызда Сизге аларды кабыл алгандык тууралуу ишеним кат берилет – Сиз аны уруксатнааманы алып жатканда көрсөтөсүз.

!Мигранттар көп иштеген РФнын ири шаарларында жана алардын жака-белиндеги аймактарда чет элдик жарандар үчүн коммерциялык сервистер иштейт, алар иштегенге уруксатнааманы алуу үчүн зарыл болгон документтерди тапшырууда, ошондой эле бардык зарыл процедуралардан өтүүдө өз кызматын сунуш кылышат. Көбүнесе мындай сервистер ФМК борборлорунун алдында иштешет жана алардан пайдалануу ыңгайлуу – бирок алардын кызматы үчүн төлөөгө туура келет жана иштегенге уруксатнаама алуу кыйла кымбат турат.

!! Иштегенге уруксатнааманы Сиз ЖЕКЕ ӨЗҮҢҮЗ жана ФМКнын бөлүмүнөн ГАНА алышыңыз керек. Эгер Сиз иштегенге уруксатнааманы өкүл-фирма аркылуу жасатып жаткан болсоңуз, этият болуңуз, жалган документ алып калбаңыз! Иштөө үчүн жалган уруксатнааманы пайдалануу кылмыш болуп саналат жана мыйзам тарабынан жазаланат!!

Иштегенге уруксатнааманы алып жатып, аны кунт коюп караңыз – анда каталар кетип калбасын: Сиздин фамилияңыз, атыңыз жана атаңыздын аты, паспорттук маалыматтар жана адистик, РФнын аймактык коду, ошондой эле иштегенге уруксат берүү мөөнөтү туура болушу керек. Документте Сиздин сүрөтүңүз болуп, башка эч кандай кошумча белгилер болбостугу зарыл.

!Этият болуңуз: иштегенге урукстанааманы аларда Сизге иш берүүчү Сиз үчүн “жылдык катталууну” – ошол Сиз иштей турган аймак боюнча иштеген жерде миграциялык эсепке коюу тууралуу эскертмени жасашы милдет. Бул эскертме Сизге иштегенге уруксат берилген жыл ичинде милдеттүү түрдө аракетке жарактуу болот.

Иштегенге уруксатнаама жеке тараптарга (жеке кишилерге) жалданып иштегенге укук бербейт - аны үчүн патент жасатуу зарыл.

**Патент**

Патент – жеке кишинин – РФнын жаранынын колунда жалданып иштегенге укук берүүчү документ, ал Сиз төлөгөн мөөнөткө (1 айдан 12 айга чейин) жарамдуу болот.

!Патент менен Сиз жеке ишкердин колунда же фирмада иштегенге укугуңуз жок. Сиз “жеке, үй-бүлөлүк же башка ишкердикке жатпаган зарылдыктар боюнча” жумуштарды аткарасыз: мисалы, бала багуучу, үй жумуштары, оңдоп-түзөтүү иштери же жеке батирлерди же дачаларды жасалгалоо иштери ж.б.

Патент ФМКнын башкармаларында ГАНА берилет жана Сиз алган РФнын аймагында ГАНА жарамдуу болот.

Патентти алуу үчүн булардын болушу зарыл:

- түстүү сүрөт (3Х4 см) – 1 даана;

- патент берүү үчүн арыз толтуруу – арыздын бланкын жана аны толтуруу үлгүсүн ФМКнын башкармасынан же интернеттин бул дарегинен алса болот:

http://ufms.spb.ru/desc/blanki-dind-910.html

- паспорт жана паспорттун ксерокөчүрмөсү;

- миграциялык эсепке койгондук (катталууга) тууралуу эскертме жана анын көчүрмөсү;

- паспорттун нотариалдык күбөлөндүрүлгөн орусча котормосу – ал нотариуста жасалат, болжолдуу 1000 рубль турат;

- келгендик тууралуу штампы бар миграциялык карта жана анын көчүрмөсү;

- РФдагы чет элдик жарандын ИНН (индивидуалдык салык номери) эсеби – ИНН Сиз катталган жайдагы салык инспекциясы тарабынан алдын ала жасалат;

- ВИЧ-инфекциянын жоктугу тууралуу медициналык корутунду жана сертификат – медициналык кароодон өткөндөн кийин атайын медициналык мекеме тарабынан жасалат. Медициналык карооодон өтүү наркы - 2000-3500 рубль;

- чет элдик жарандар үчүн ыктыярдуу медициналык камсыздандыруу полиси;

- патентти пайдалангандык үчүн алдын ала салык төлөмү – айына 1216 рубль: төлөм ФМКнын башкармасынын реквизиттери боюнча Сбербанктын ар кайсы бөлүмдөрүндө кабыл алынат. Реквизиттерди Сиз аны алган ФМК бөлүмүнөн билсеңиз болот.

!Көңүл буруңуз - 2014-жылдын 1-январынан тартып патентти пайдалангандык үчүн айлык төлөм суммасы көбөйдү жана 1000 рубль эмес, 1216 рубль болуп калды.

Патенттен пайдалангандык үчүн Сиз иштин **ар бир кийинки айы үчүн** 1216 рубль төлөм жасап турасыз (бир ай мурда төлөйсүз). Бир эле убакта патенттин жарамдуулугунун 3 айы үчүн алдын ала 3648 рубль төлөп койсо болот. Сөзсүз түрдө патентти төлөөнүн реквизиттерин сактап жүрүңүз.

! Мигранттар көп иштеген РФнын ири шаарларында жана алардын жака-белиндеги аймактарда чет элдик жарандар үчүн коммерциялык сервистер иштейт, алар патент алуу үчүн зарыл болгон документтерди тапшырууда өз кызматын сунуш кылышат. Мындай сервистердин кызматынан пайдалануу бир топ ыңгайлуу – бирок алар өз кызматы үчүн кошумча акы алышат.

Патент арызды жана башка зарыл документтерди тапшыргандан баштап 10 жумушчу күнүндө жасалат.

Патентти Сиз ЖЕКЕ ӨЗҮҢҮЗ ФМК башкармасынан патентти алуу үчүн 1,2 же 3 айга төлөгөн дүмүрчөктү (квитанцияны) көрсөтүү менен аласыз.

Патент Сизге РФнын анык бир аймагында анын жарамдуулугунун мөөнөтүндө жашап турушуңузга жана ар кандай иш берүүчүдө – жеке адамда ошол аймыктын ар кайсы жеринде иштегенге укук берет.

!Көңүл буруңуз – патенттин болушу келген жериңизде катталууңуздун жана миграциялык эсепке турууңуздун зарылдыгын жокко чыгарбайт!!

!Этият болуңуз – жеке менчик ортомчуларга ишенбеңиз! Алар Сизге жалган патентти сатып жибериши мүмкүн: жалган документтерди пайдалануу кылмыш эсептелет жана катуу жазага кириптер кылат!!

Патенттин мөөнөтү бүткөн соң Сизде РФнын аймагынан чыгып кетүүгө 15 күн убакыт болот.

**Орус тилин билгендик тууралу тестирлөө**

Эгер Сиз турак жай-коммуналдык (ЖЭК кызматкери, короо тазалагыч), соода же турмуш-тиричилик жактан тейлөө (мисалы, коомдук тамактануу) чөйрөсүндө ишке орношкуңуз келсе, анда Сиз иштегенге урусатнаама алыш үчүн орус тилин билгендик тууралуу тестирлөөдөн өтүшүңүз керек болот. Тестирлөөдөн ийгиликтүү өткөндүк эмгекчи мигранттар үчүн **базалык деңгээлде орус тилин билгендик тууралуу сертификат** менен тастыкталат жана ал колуңузга берилет.

!Орус тилин билгендик тууралуу тестирлөөнү бардык мигранттар үчүн милдеттүү кылуу сунушу кеңири талкууланып жатат – орус тилин билгендик тууралуу сертификат Сиз кандай ишке орношконуңузга карабастан Сиздин артыкчылыгыңыз болуп саналат!

!**Базалык деңгээлде орус тилин билгендик тууралуу сертификат 5 жылга** жарактуу!

Орус тилин билгендик тууралуу тестирлөө Сиздин келечектеги кардарлар жана керектөөчүлөр менен базалык деңгээлдеги орус тилинде карым-катнаш жасай аларыңызды тастыктоо үчүн зарыл. Сиз өтүүгө милдеттүү болгон тесттик сынак анча татаал эмес 5 бөлүктөн турат: окуу, жазуу, лексика жана грамматика, аудициялоо (маалыматты угуу жана кайра айтып берүү) жана оозеки тил.

! <http://www.russian-test.com/tests/test_for_migrant_workers> - бул жерден Сиз өтүүгө тийиш болгон тестти чыгарып, өз билимиңизди алдын ала текшерип алсаңыз болот!

Орус тилин билгендик тууралуу тестирлөөдөн өтүү жана сертификат алуу Россиянын аймактарындагы жана да Орто-Азия өлкөлөрүндөгү атайын тестирлөө борборлорунда жүргүзүлөт. Адатта мындай борборлор ири университеттерде түзүлүп, аларда тестирлөө өткөрүүгө РФнын Билим берүү министрлигинин уруксаты болушу зарыл.

!РФнын эмгек мигранттары көп ири аймактарында тестирлөөдөн иштегенге уруксатнаама алууга көмөк көрсөткөн ошол эле коммерциялык сервистердин жардамы менен өтүүгө болот!

Орус тилин билгендик тууралуу тестирлөөдөн өтүү үчүн Сиз тестирлөө борборуна кайрыласыз жана жаныңызда булардын болушу зарыл:

- паспорт, паспорттун көчүрмөсү;

- паспорттун нотариалдык күбөлөндүрүлгөн котормосу - нотариус тарабынан котормочунун жардамы менен жасалат – болжолдуу 1000 рубль турат;

- келгендиги тууралуу штампы бар миграциялык карта, миграциялык картанын көчүрмөсү.

Кайрылуу менен Сиз жакын аралыкта жайгашкан банк аркылуу тестирлөөгө төлөм кийирип, дүмүрчөгүн алышыңыз зарыл. Тестирлөө наркы – 2000ден 6000 рублга чейин – Сиз кайрылган РФнын аймагына же борборуна көз каранды.

Эгер Сиз орус тилин жакшы билбесеңиз, мүмкүн Сиз орус тилинен тестирлөөгө даярдоо боюнча атайын курстарга жазыларсыз. Адатта мындай курстар акылуу даярданса болот, наркы болжол менен 2500 рубль.

Сизге орус тили боюнча тестирлөөдөн өтүүнүн кереги деле болбойт, эгерде Сизде булар болсо:

- СССРдеги окуу жайларын аяктагандык тууралуу 1991-жылдын 1-сентябрына чейинки диплом;

- КМШ мамлекетинде окуу жайын аяктагандык тууралуу орус тили курсунан өткөндүк тууралуу жазуусу бар диплом, анын нотариалдык күбөлөндүрүлгөн орус тилиндеги котормосу жана дипломдун россиялык билим берүү стандарттарына шайкештиги тууралуу күбөлүк.

**Медициналык корутунду**

Иштегенге уруксатнаама же патент алуу үчүн Сиз медициналык күбөлөндүрүүдөн өтүшүңүз керек болот. Текшерүү Сиз коркунучтуу жугуштуу оорулар (ВИЧ, лепра, кургак учук, котон жара, хламидиялык лимфогранулема, шанкроид сыяктуу) менен оорубаганыңызды жана РФда иштей ала тургандыгыңызды тастыкташы керек.

!!Эгерде Сиз кайсы бир коркунучтуу жугуштуу оору менен оорусаңыз, Сизди текшерүү, карантин жана дарылоо үчүн атайын медициналык мекемеге жиберүүлөрү зарыл!!!

Медициналык комиссиядан өтүү үчүн Сиз уруксатнаама документтерин ала турган аймактагы атайын медициналык мекемеге кайрылууга тийишсиз. Медициналык кароодон кайсы жерде жана кантип өтүү тууралуу кеңири маалыматты Сиз РФ аймагындагы ФМКнын эмгек миграциясы бөлүмдөрүнөн билсеңиз болот.

Медициналык комиссиядан өтүү үчүн жаныңызда булардын болушу шарт:

- паспорт, паспорттун көчүрмөсү;

- паспорттун нотариалдык күбөлөндүрүлгөн орусча котормосу;

 - миграциялык карта жана анын көчүрмөсү;

- миграциялык эсепке (катталуу) койгондук тууралуу эскертме жана анын көчүрмөсү;

Медициналык комиссиядан өтүү - акылуу кызмат көрсөтүү. Анын наркы РФнын аймагына жана Сиз кайрылган медициналык мекемеге карата 2000-2500 рублге барабар.

!Эске алыңыз – медкомиссиядан өтөөрдөн мурун коделак; кодипронт; кодтерпин; нурофен плюс; пенталгин, пенталгин-Н; седал –М; седалгин нео; терпинкод; тетралгин; каффетин; корвалол; валокордин; фенобарбитал сыяктуу препараттарды кабыл алууга тыюу салынат. Эгерде Сиз бул дарылардын айрымдарын туруктуу кабыл алган болсоңуз – бул тууралуу врачка сөзсүз түрдө айтышыңыз керек!

Медкомиссиянын жыйынтыгы боюнча корутундуну Сиз 5 жумушчу күндүн ичинде ала аласыз.

Турмуш-тиричилик жактан тейлөө жана коомдук тамактануу (мейманкана, ресторан, кафе, балдар бакчасы, мектептер, дүкөндөр, дарыканалар ж.б.) чөйрөсүндө иштөө үчүн Сизге **медициналык китепчени** алуу зарыл. Аны медициналык комиссиядан өткөн жерден алууга болот. Көбүнесе медициналык китепчеге 1000ден 4000 рублга чейин төлөөгө туура келет.

**Жумуш издөө, ишке орношуу, иш берүүчү менен келишим.**

1. **Жумуш издөө, ишке орношуу**

Өз укуктарыңызды билүү жана пайдасыз тобокелдиктерден өзүңүздү коопсуздандыруу маанилүү – бардык эле иш берүүчүлөр мыйзамды сыйлай беришпейт. Ишке орношууда Сизге жөнөкөй кеңештер жардам берет:

**- мыйзамдуу иштеңиз: иштегенге уруксатнаама** Сиздин документиңизде көрсөтүлгөн фирмага ишке орношууга укук берет – эгерде иш берүүчүнү алмаштырсаңыз, Сиз уруксатнааманы жаңы фирмага иштөө үчүн кайра жасатышыңыз керек; **патент** жеке тарапка иштөөгө укук берет – Сиз заводдо, фирмада же курулушта иштей албайсыз, бирок жасалгалоо, оңдоо иштери, ар кайсы үй ээсинин үйүндө үй иштери менен алек боло аласыз;

 **- өз иш берүүчүңүздү билиңиз:** Сиз СӨЗСҮЗ ТҮРДӨ билишиңиз керек: Сиз иштеген фирманын аталышын жана дарегин, Сиздин түз жетекчиңиздин даректерин (фамилиясын, атын жана телефонун); эгер Сиз өз укуктарыңызды коргошуңуз жана эмгек акыңызды өндүрүшүңүз керек болсо, бул маалыматтар керек болот;

**- ортомчуларга кайрылбаңыз:** этият болуңуз – көптөгөн ортомчулар адам соодалоого аралашып калышкан, алар Сизди акысыз жумушчу күч катары пайдаланышы мүмкүн;

**- иш берүүчү менен келишим түзүңүз:** жарандык-укуктук же эмгек келишимин түзүү Сизге укугуңузду коргоого, социалдык кепилдиктерге, акысыз иштеп калуудан сактанууга, милдеттерди так билүүгө жана, эң эле болбоду дегенде кимде, качан, кайсы жерде иштегеңизди далилдегенге жардам берет. Иш берүүчү Сиз менен келишим тузүүгө жана келишимдин көчүрмөсүн берүүгө МИЛДЕТТҮҮ.

!Эмгек мамилелери кат жүзүндөгү келишимсиз эле оозеки келишим менен тастыкталышы ыктымал – мындай учурда кызматчы алдын ала эле тең укуксуз жана тобокел абалда калып калат. Мындай мамилелерди далилдөө жана өз укугун коргоо өтө кыйын – дайыма кат жүзүндөгү келишим түзүүгө аракет кылгыла!

**- эмгек акы өлчөмүн жана төлөп берүү шартын так аныктап алгыла:** Сизге кайсы иштер үчүн канча төлөп берүү керектигин Сиз билишиңиз керек. Акчаны Сиздин атыңызга жазылган атайын банктык картадан же жеке өзүңүз бухгалтериядан кол коюп алышыңыз керек. Сизге канча төлөнүшү керектигин билиш үчүн Сиз бухгалтериядан эсеп-кысап баракчасын алууга укуктуусуз. Ар кандай акча мамилелери документтештирилиши зарыл. Эгер Сизге акча карыз болушса – иш берүүчүдөн ишеним катты талап кылууну жана аны сактап коюуну унутпагыла.

**- кол коёрдон мурун кунт коюп окугула жана көчүрмөсүн берүүнү талап кылгыла:** Эгерде Сизге бирдемеге – келишим, табель, ишеним кат ж.б. - кол коюуну сунуш кылышса, Сиз кол коюп жаткан нерсеге макул болушуңуз керек. Эгер кагаз Сизге жеке тиешелүү болсо – көчүрмөсүн берүүнү талап кылыңыз. Эгерде мазмуну менен макул болбосоңуз, анда келишимдерге, эскертмелерге жана башка документтерге кол койбой коюуга укуктуусуз.

- **иш берүүчүгө документтериңизди бербеңиз:** Сизден башка эч ким паспортуңузду, иштегенге уруксатнааманы, камсыздандыруу документин, эмгек келишимин жана башка документтериңизди сактай албайт, ошондой эле Сиздин эркин жүрүшүңүздү чектеп, телефонуңузду ж.б. алып коё албайт. Паспортту алып коюу жана чет элдик жарандын эркиндигин чектөө – олуттуу кылмыш: мындай учурда полицияга кайрылуу керек!

- **укуктарыңызды жана иш берүүчүнүн милдеттерин билиңиз:** фирмага, өндүрүшкө же уюмга ишке кирип жатканда иш берүүчү Сизди медициналык камсыздандыруу менен камсыз кылып, Сиз менен эмгек келишимин түзүүгө, эмгек китепчесин жасоого, керек болгон учурда медициналык китепчени берүүгө милдеттүү. Сиздин колуңузда эмгек келишиминин көчүрмөсү болушу зарыл, эмгек акыны өз убагында алып, эмгек өргүүсүнө, дем алыш күндөргө жана ооругандык үчүн баракчага төлөп берилишине укуктуу болушуңуз абзел.

- **жардам сурап кайрылыңыз:** Сиздин укугуңузду коргоодо жана иш берүүчүнү жоопко тартууда Сизге булар жардамга келе алышат: полиция, прокуратура, Адам укугу боюнча ыйгарым укуктуу өкүл, Мамлекеттик эмгек инспекциясы, Федералдык миграция кызматы, сот. Сиз ошондой эле бейөкмөт жана укук коргоо уюмдарына кайрыла аласыз. Сиздин аймагыңыздагы бул актуалдуу уюмдардын даректерин сөзсүз билиңиз жана сактаңыз!

Ишке орношуу үчүн иш берүүчү менен эмгек келишимин же жарандык-укуктук келишим түзүү зарыл.

**Эмгек келишимин түзүү**

Эмгек келишими – кызматчы менен иш берүүчүнүн өз ара укуктарын жана милдеттерин тастыктаган өз ара макулдашуу. Эмгек келишими боюнча кызматчы анык бир кызматта ишти аткарууга жана ички иш тартибине баш ийүүгө милдеттенет; иш берүүчү иш менен камсыз кылууга, нормалдуу эмгек шартын түзүүгө жана эмгек акыны өз убагында берүүгө милдеттенет.

!Сиз **сөзсүз түрдө** колуңузга эмгек келишиминин көчүрмөсүн алышыныз керек!

Эмгек келишиминде милдеттүү түрдө булар көрсөтүлүшү керек:

 - кызматчынын фамилиясы, аты жана атасынын аты, паспорттук маалыматтары;

- иш берүүчүнүн фамилиясы, аты, атасынын аты, иш берүүчүнүн аталышы жана юридикалык дареги;

- кызматчынын кызматтык орду жана милдеттери;

- уюмдун иш орду – иш жүзүндөгү дареги;

- иштин башталышынын датасы, эмгек келишиминин аракет мөөнөтү;

!Эмгек келишиминин аракет мөөнөтү Сиздеги иштегенге уруксатнааманын мөөнөтүнөн ашып кетпеси керек!

- эмгекке акы төлөө шарты, эмгек акы, маяна, кошумча төлөөлөр өлчөмү;

- эмгек акыны төлөп берүүнүн тартиби жана мөөнөттөрү;

!Эреже катары, эмгек акы кызматчыга айына эки бөлүп төлөнүп берилет: аванстык төлөп берүү (айлык акынын жарымына чейинки өлчөмдө) айдын ортосуна чейин жүргүзүлөт, негизги төлөп берүү – адатта айдын акыркы жумушчу күнүндө, бирок кийинки айдын 14 күнүнөн кечикпестен!

- жумушчу күндүн режими;

!Жумушчу күндүн узактыгы 8 сааттан, жумушчу аптаныкы – 40 сааттан ашпасы керек. Ашыкча иштеген убакыт үчүн кошумча төлөөлөр дайындалат!

- кызматчынын милдеттүү социалдык камсыздандыруу шарты – жыл сайынкы төлөнүүчү эмгек өргүүсү (28 жумушчу күндөн кем эмес), ооруп калганы үчүн төлөөлөр (ооруп калганда) жана күтүлбөгөн кырсыктардан камсыздандыруу.

!Иш берүүчү Сизге ыктыярдуу медициналык камсыздандыруу полисин жасап бериши шарт – аны менен Сиз өндүрүштүк жаракат алган учурда медициналык жардам алуу укугуна ээ болосуз!

Иш берүүчү буларга милдеттүү:

- эмгек акыны кармап калуусуз жана кечиктирүүсүз Сизге төлөп берүүгө;

- эмгек коопсуздугунун нормаларына туура келген жумушчу ордун камсыз кылууга;

- уруксатнааманын мөөнөтүнө ылайык Сизге РФнын аймагында болуу мөөнөтүн узартып берүүгө – адатта жумуш ордунда “жылдык катталуу” жасалат;

- уюмда кабыл алынган өзгөчө эреже жана күн тартиби тууралуу Сизге эскертип коюуга;

- өндүрүштүк жаракаттын алдын алып, медициналык камсыздандырууну жана тейлөөнү камсыз кылууга;

- эмгек процесинде чет элдик жарандарга кысым жасоону болтурбоого.

Сиз төмөнкүлөргө милдеттүүсүз:

- эмгек келишиминин шарттарын мыкты аткарууга;

- иш берүүчүгө иштен бошоп кетүүдөн 14 күн мурун кат жүзүндө эскертүүгө;

- эмгек тартибин жана коопсуздук техникасын сактоого;

- иш берүүчүнүн мүлкүнө жана буюм-тайымдарына этият мамиле жасоого;

- адамдардын өмүрүнө жана ден соолугуна коркунуч келтирген жагдайдын келип чыкканы тууралуу иш берүүчүгө маалымдоого;

- эмгек, медициналык китепчени, ыктыярдуу медициналык камсыздандыруу полисин жасатууга активдүү катышууга.

Сиз буларга укуктуусуз:

- кызматчынын өмүрүнө жана ден соолугуна коркунуч келтирген жумуштарды аткаруудан баш тартууга;

- эмгек келишиминин көчүрмөсүн, эсеп-кысап баракчаларын, эмгек акынын мөөнөттөрү жана өлчөмү тууралуу башка да тактамаларды 3 жумушчу күндүн ичинде берүүнү талап кылууга;

- өз укуктарыңызды коргоо үчүн Мамлекеттик эмгек инспекциясына, Федералдык миграция кызматына, прокуратурага жана сотко кайрылууга.

!!Эмгек мыйзамдарына ылайык, эмгек акы төлөбөй койгон жана Сиз менен эмгек келишимин бузган күндөн тартып 3 айдын ичинде Сиз сотко кайрылууга укугуңуз бар! Тыкан болуңуз жана өз укуктарыңызды коргоону кечеңдетпеңиз!!

3)Жарандык-укуктук келишимин түзүү

Ишке орношуп жаткандагы жарандык-укуктук келишим – кайсы бир кызматтарды көрсөтүү боюнча түзүлгөн макулдашуу. Мындай келишимдерди жеке адамдар менен да, фирма же уюмдар менен да түзсө болот. Мындай келишимдерге мисалдар: курулуш иштерин жасап берүү, айрым кызматтарды көрсөтүү ж.б. Мындай келишим менен Сиз эмгек акы эмес, аткарган ишиңизге карап акы аласыз, ал аткарылган иштин көлөмүнө жараша болот.

!Мындай келишимдерди түзүү орус тилин жакшы билүүнү жана келишимдин тексти менен тыкан тааныша билүүнү талап кылат. Сиз мазмуну менен макул болбогон келишимге кол койбоңуз: Сиз – мындай келишимдин тең укуктуу катышуучусу эсептелесиз жана өзүңүздүн талаптарды коё билиңиз!

Көбүнесе жарандык-укуктук келишимдердин негизинде мигранттар менен аутсорсинг компаниялары (мисалы, тазалагычтардын, көмөкчү жумушчулардын, короо тазалагычтардын ишин уюштуруу) мамиле түзүшөт да, өз кызматчыларын башка иш берүүчүлөргө ижарага беришет: курулушка, ири маркеттерге ж.б.

!Сиз сөзсүз түрдө колуңузга жарандык-укуктук келишимдин көчүрмөсүн алышыңыз керек!

Жарандык-укуктук келишимде булар жазылышы керек:

- кызматчынын фамилиясы, аты, атасынын аты жана паспорттук маалыматтары;

- иш берүүчүнүн фамилиясы, аты, атасынын аты, аталышы жана юридикалык дареги;

- иш орду – уюмдун иш жүзүндөгү дареги, объекттин дареги;

- иштин башталган датасы, иштин/кызмат көрсөтүүнүн аткаруу мөөнөтү;

- иштин көлөмү;

!Иштин көлөмүнүн так жазылышына көңүл буруңуз – иштин көлөмүнөн Сиздин ала турган акыңыз көз каранды!

- иштин шарты, режими жана акынын өлчөмү;

!Акынын конкреттүү төлөнүү шартына көңүл буруңуз – ал аткарылган иштин мөөнөтүнөн, сапатынан жана көлөмүнөн көз каранды болуп, дагы кошумча шарттар менен аныкталышы ыктымал!

- акыны төлөп берүүнүн тартиби жана мөөнөтү;

- акы төлөп берүүнүн кепилдиктери;

- иш берүүчүнүн милдеттери жана жоопкерчилиги - мисалы, жумушчу аспаптар менен камсыз кылуу ж.б.;

- кызматчынын милдеттери жана жоопкерчилиги;

- иш берүүчүнүн кол тамгасы жана мөөрү, кызматчынын кол тамгасы;

- келишимдин номери жана аны түзүү датасы.

Жарандык-укуктук келишимдин шарттарын аткаруу жана кызмат көрсөтүү атайын кошумча макулдашуу - **аткарылган ишти кабыл алуу-тапшыруу актысы** менен тастыкталат, анда кызматчы менен иш берүүчү иштин аткарылганын, кызматчы акысын алганын жана тараптарда өз ара нааразылыктар жоктугун тастыкташат. Акт 2 нускада түзүлөт.

!!Көбүнесе аткарылган ишти же көрсөтүлгөн кызматты кабыл алуу-тапшыруу актысы келишимдин текстине киргизилет. **Көңүл буруңуз** – Сиз акыңызды алмайынча кабыл алуу-тапшыруу актысына кол койбоңуз. Актынын бир нускасы Сиздин колуңузда калышы керек!!!

Эсте тутуңуз – жарандык-укуктук келишим шарттары Россиянын мыйзамдарына каршы келбестиги шарт! Иш берүүчү Сизди мажбурлап иштетүүгө, негизсиз жазана пул алууга, акыңызды бербей коюуга, Сиздин ишиңизди уюштурууда эмгек коопсуздугунун нормаларын камсыз кылбай коюуга, уруксат берген документтерсиз Сизди ишке кабыл алууга укуктуу эмес. Келишимде айтылбай калган бардык учурларда иш берүүчү Россиянын мыйзамдарына, анын ичинен эмгек мыйзамдарына ылайык аракет кылууга милдеттүү.

Жарандык-укуктук келишимдерди түзүү менен иш берүүчүлөр көбүнесе кызматчынын алдындагы өзүнүн милдеттеринен жана кепилдиктеринен кутулгусу келет. Көңүл буруңуз – эгер Сиз фирмада же уюмда туруктуу кайсы бир кызматта иштесеңиз, Сиз менен эмгек келишимин гана түзүшү керек.

Сиз буларга укуктуусуз:

- кызматчынын өмүрүнө жана ден соолугуна коркунуч келтирген жумуштарды аткаруудан баш тартууга;

- эмгек келишиминин көчүрмөсүн, эсеп-кысап баракчаларын, эмгек акынын мөөнөттөрү жана өлчөмү тууралуу башка да тактамаларды берүүнү талап кылууга;

- өз укуктарыңызды коргоо үчүн Мамлекеттик эмгек инспекциясына, Федералдык миграция кызматына, прокуратурага жана сотко кайрылууга.

!Эгер Сиз патент менен иштесеңиз – Сиз иш берүүчү менен жарандык-укуктук келишим түзүшүңүз керек!

1. **Россиядагы жашоо**

Эгер Сиз керектүү документтерди жасап, ишке орношсоңуз, Сиздин алдыңызда Россияда узак убакыт бою жашоо маселеси турат. Сиз айрым татаал кырдаалдарга туш келүүңүз ыктымал – турак жай издөө, документтерди текшерүү, ооруканага кайрылуу же балдарды балдар бакчаларына же мектепке жайгаштыруу.

**Медициналык тейлөө**

РФнын аймагында мыйзамдуу болуу үчүн Сизге **ыктыярдуу медициналык камсыздандыруу полисин (ЫМК)** жасатуу зарылдыгы болот.

2012-жылдан баштап Россиянын аймагына убактылуу келген чет элдик бардык жарандар ыктыярдуу медициналык камсыздандыруунун (ЫМК) шартында пландуу медициналык жардам ала алышат. Эгерде Сизде ЫМК полиси болсо, анда буларга ээ боло аласыз:

* ыкчам поликлиникалык жардам;
* медициналык тез жана ыкчам жардам;
* ыкчам стационардык жардам;
* ЫМК келишиминде көрсөтүлгөн башка да медициналык кызматтар.

!ЫМК полисин камсыздандыруу компанияларынын кеңселеринде жасатып алса болот – мисалы, «РОСГОССТРАХ» - же мигранттарга акылуу көмөк көрсөтүү менен алектенген фирмалар

Керектүү документтер:

- паспорт жана анын нотариалдык күбөлөндүрүлгөн котормосу;

- миграциялык карта жана анын көчүрмөсү;

- миграциялык эсепке койгондук тууралуу (катталуу) эскертме жана анын көчүрмөсү.

!Эгер Сиз ЫМК полисин иш берүүчү аркылуу жасатсаңыз – Сизге кошумча иретинде фирманын Башкы директорунун ишеним каты, кол коюу укугу менен, керек болот!

ЫМК полисинин наркы – адатта 500дөн 3600 рублга чейин, ал ага жазылган медициналык кызматтардан жана алардын аракет мөөнөттөрүнөн көз каранды.

!!Сөзсүз түрдө Сизге ЫМК полисин берген уюмдун аталышын жана телефон номерин эсте тутуңуз – эгер полисти жоготуп алсаңыз, Сиз камсыздандыруу компаниясына кайрылып, аны калыбына келтирип аласыз же эгер тез медициналык жардам керек болуп калса, аны жасатып алганыңызды тастыктап бере аласыз. Жоголуп калышын эске алуу менен анын көчүрмөсүн жасатып алуу пайдалуу!!

Күтүлбөгөн кырсыктар, жаракат алуулар, уулануулар же катуу ооруп калган кезде медициналык тез жардам АКЫСЫЗ берилет.

**Турак жай ижарасы**

Турак жай издөө менен Сиз батирлерди же бөлмөлөрдү берүү тууралуу көптөгөн жарыяларды көрөсүз. Деген менен, турак жайды өз алдынча таба коюу кыйын нерсе, турак жай ижарасы айрыкча ири шаарларда кымбат турат. Эреже катары, турак жайды атайын агенттиктерге кайрылуу менен тапса болот.

!!Ишенимдүү кыймылсыз мүлк агенттиктери өз кеңселерине ээ жана ишин өз көрнөгүнүн астында ачык-айкын алып барышат. Бул агенттиктердин кызматчылары өз аты-жөнүн да жашырышпайт, атайын визиттик карточкалары бар, алар менен дайыма байланышып, жеке жолугуша аласыз. Агенттик менен кызмат көрсөтүү тууралуу өзүнчө келишим түзөсүз. Агенттиктин кызматчылары Сизге жакшы вариантты тандап алууга жардам көрсөтүшөт жана Сизди көргөнү барганда, кожоюну менен жолугушууга коштоп барышат. Агенттиктер Сиздин суроолоруңузга кичипейилдик менен жооп беришет жана Сиз берген акыны турак жайдын кожоюну менен турак жайды ижарага берүү келишимине кол коюлган соң гана алышат!!

!Этият болуңуз – турак жай рыногунда алдамчыларга туш келип калышыңыз ыктымал!

“Маалымат кызматтарын” көрсөтүүчү жана өтө арзан варианттарды сунуш кылган фирмалардын кызматынан пайдаланбаңыз: мындай фирмалар мигранттардын орус тилин жакшы билбегенинен жана турак жайга бааларды ажырата билбегенинен пайдаланышат. Эң арзан варианттар – азгырык: Сиз акчадан айрылып, башпаанексиз калышыңыз мүмкүн!

Агенттиктердин кызматы кымбат турат: турак жайды издеп табуу жана ижара тууралуу бүтүмдү коштогондуктары үчүн бир айлык ижара акысына барабар акча сурашат.

Ижара тууралуу бүтүм **ижара келишими** менен коштолот. Келишимде сөзсүз булар көрсөтүлүшү керек:

- батирдин кожоюнунун фамилиясы, аты жана атасынын аты, анын паспорттук маалыматтары жана байланыш телефондору;

- жалдоочунун фамилиясы, аты жана атасынын аты, анын паспорттук маалыматтары жана байланыш телефону;

- турак жайга ээлик кылуу укугун тастыктаган документтин аталышы, номери жана берилүү датасы;

!Эгер ижарага берүүчү турак жайдын ээси болсо – анда ал Сизге менчикке ээлик кылуу тууралуу мамлекеттик каттоо күбөлүгүнүн жана турак жайды сатып алгандык тууралуу келишимдин түп нускасын көрсөтүшү керек. Эгер ижарага берүүчү турак жайдын ээси болбосо – башка документтер менен катар ага ижарага берүүгө укук берген батирдин ээсинин ишеним катын, ошондой эле өзүнүн паспорттук маалыматтарын жана батирдин ээсинин маалыматтарын көрсөтүшү абзел!

- турак жайдын так дарегин, анын аянтын;

!Сөзсүз түрдө турак жайдын тиби көрсөтүлөт – батир же бөлмө. Эгер Сиз бөлмөнү коммуналдык батирден алып жатсаңыз – кошуналардын барлыгын, алардын ким экенин тактап, алар менен тааныштырууну сураңыз!

- турак жайды жалдоо мөөнөтү;

- ижара акысынын так өлчөмү;

- ижарага алуучулардын саны, алардын аттары жана фамилиялары;

!Сөзсүз түрдө келишимде ижарага алынган жайда Сиз менен дагы канча киши болорлугун, алар кимдер экенин тактагыла – Сиз кожоюнга бейтааныш кишилерди жаныңызга киргизип алууга укуктуу эмессиз!!

 - ар бир кийинки ай үчүн ижара акы төлөп туруунун мөөнөттөрү;

!Турак жайга өз убагында төлөп туруу керек! Сиз ар бир айдын кайсы күнүндө акы төлөп туруу керектигин тактап алыңыз!

- коммуналдык төлөмдөрдү төлөп туруу мөөнөттөрү;

!Сиз келишимде коммуналдык төлөмдөрдү (сууга, газга, электрге, жылуулукка, телефонго, интернетке) ким жана кайсы мөөнөттөрдө төлөп турушу керектигин – Сизби же ижарага берүүчүбү – жазышыңыз керек!

- турак жайдагы мүлктү, анын наркын жазып көрсөтүү;

!Келишимге ижарага берүүчүгө таандык турак жайдагы мүлктү – эмеректер, турмуш тиричилик техника ж.б. - жазып каттаган тизме тиркелиши керек. Сөзсүз түрдө мүлктүн барлыгын жана абалын текшериңиз, Сиз эмнелерден жана кантип пайдалансаңыз болорлугун, жабыр тартып калса ал мүлктү ким жана кантип түзөтө турганын ж.б. тактаңыз. Бөтөн кишинин буюмдарына этият мамиле жасаңыз, аларды сындырбаңыз!!

- күрөө төлөмүнүн суммасы жана аны кайтарып алуу шарттары;

!!Турак жайды ижарага алууда ижарага берүүчүгө **күрөө** төлөйсүз, ал сумма эгер Сиз мүлкүн бүлдүрүп койгон, ижара акысын төлөбөй койгон, ижарадан мөөнөтүнөн мурда баш тартуу, коммуналдык төлөмдөрдү төлөбөгөн учурлар үчүн берилет. Күрөө адатта бир айлык ижара акысы менен тең болот да, ижара мөөнөтү бүткөн соң Сизге кайтарылып берилет. Күрөө Сиз тараптап ижара келишиминин сакталышына кепилдик кызматты аткарат жана эгер Сиз келишимди бузсаңыз, анда турак жайдын кожоюну аны кайтарып бербейт. Сөзсүз түрдө күрөөнү төлөө жана кайтаруу шарттарын тактаңыз!!

 - ижара акысын төлөө үчүн ишеним кат формасы;

!Эч качан акчаны ишеним катсыз бербеңиз – акча менен болгон бардык операциялар Сизди алдап кетишпесин үчүн кагазда чагылдырылышы керек!

- ижарага алуучунун укуктары жана турак жай ижарасын токтотуунун шарттары;

!Чыгып кетүүгө жана ижараны токтотууга болгон ниетти 1 же 2 апта мурун алдын ала билдириш керек. Ижараны токтотуунун шарттарына көңүл буруңуз – кожоюндун Сизди негизсиз жана эскертүүсүз эле көчөгө айдап чыкканга укугу жок!

Турак жайдын ижарасы тууралуу келишим 2 нускада толтурулат, анын бирөөсү сөзсүз түрдө Сизде калышы керек.

!Алдамчылардан оолак болуңуз – жалдоо келишимине кол коюлганга жана колго тийгенге чейин эч кимге акча бербеңиз!

!!!Сиз ижарага алган жайды жолдошторуңузга бергенге укуктуу эмессиз – бул укук бир гана үйдүн кожоюнуна таандык. Турак жайдагы бардык өзгөрүүлөр аны менен макулдашылуусу керек – Сиз батирдин кожоюну менен макулдашпай туруп өз табитиңизге ылайык келген ремонтту жүргүзүүгө, жаңы турмуш тиричилик техникасын орнотууга же эскисин алып салууга ж.б. укуктуу эмессиз!!!

!!!2014-жылдан баштап мыйзамга ылайык Сиз жашаган жериңизде катталууга МИЛДЕТТҮҮСҮЗ (миграциялык эсепке туруу) – катталуусуз жашаганыңыз үчүн Сизге жазана салышы мүмкүн, ал эми Москванын, Москва областынын, Санкт-Петербургдун, Ленинград областынын аймагында 5000 рублдан баштап жазана салышат жана Россияга кирүүгө 5 жылга тыюу салуу менен өлкөдөн чыгарып жиберишет. Батирдин кожоюну сөзсүз түрдө Сизди каттап коюшу зарыл.

Сиздин ижарага алган батирде же бөлмөдө болууңузга турак жайды ижарага алуу келишими, Сиз жашап турган даректе миграциялык эсепке коюлгандык (катталуу) тууралуу эскертме негиз болот!!!

!!!Эгерде Сизге турак жайды келишимсиз эле ижарага алууну сунушташса – Сиз тобокелдикте каласыз: турак жайдын кожоюну же ортомчу ижара мөөнөтүнө чейин эле ар кайсы мезгилде күрөөнү кайтарбастан туруп кууп чыгышы мүмкүн!!!

**Документтерди текшерүү жана полиция менен карым-катнашуу**

Документтериңизди – **паспорт, миграциялык карта, миграциялык эсепке койгондук (катталуу) тууралуу эскертме, иштегенге уруксатнаама же акы төлөгөндүк тууралуу чеги менен патент, медициналык камсыздандыруу полиси** - дайыма өзүңүз менен кошо ала жүрүңүз.

!!!Биз Сиздин бардык документтериңизди **көчүрмөлөп,** алардын ишенимдүү жана кол жетерлик жерде (батирде, туугандардыкында, достордукунда ж.б.) сактоону сунуш кылабыз. Сөзсүз түрдө паспортуңуздун бир нече көчүрмөсүн алыңыз, алардын бирин нотариустан күбөлөндүрүп (ал 300 рубль турат), жаныңызда алып жүрүңүз: документ жоголуп же уурдалып кеткен учурда паспорттун күбөлөндүрүлгөн көчүрмөсү Сиздин өздүгүңүздү, жарандыгыңызды жана Россияга келгениңиздин мыйзамдуулугун тастыктап берет, ошондой эле паспортту кайра тезирээк калыбына келтирүүгө жардам берет!!!

Сиздин документтериңизди текшерүүгө полициянын жана Федералдык миграция кызматынын кызматкерлери гана укуктуу.

Эгерде Сиздин документтериңизди полиция кызматкерлери текшерип жатышса:

1. Сизге кайрылуу менен полиция кызматкери өзүнүн кызматын, наамын, фамилиясын аташы, күбөлүгүн көрсөтүшү жана сиздин документтериңизди текшерүүнүн себеби жана максаты тууралуу айтышы керек (“Полиция жөнүндө” мыйзамдын 5-беренесинин 4-пункту).

!Полицей менен жумшак, сый мамиле жасаңыз – полиция кызматкери да Сизге сый мамиле жасашы абзел, кыйкырыкка, мазактаганга жана айыптаганга жол бербөө керек!

!Полицей көкүрөккө таккан номерлүү атайын жетону менен болот, анан калса Сизге өзүнүн аты-жөнүн, наамын атап, полиция кызматкеринин күбөлүгүн көрсөтөт. Эгер полицей өзүн тааныштыруудан баш тартса, эстеп койгула, эң жакшысы – анын көкүрөктөгү номерин жазып алгыла (“Полиция жөнүндө” мыйзам, 25-берене, 5-пункт)!

!!Униформачан ар бир эле киши полицей эмес – ыктыярдуу өкүлдөрү, казак уюмдары, жеке менчик күзөт уюмдарынын көпчүлүк өкүлдөрү полицейдин формасына окшош форма кийинишет жана күбөлүгү да болот, бирок алар Сиздин документтериңизди текшерүүгө укугу жок!!

2. Сиз текшерүүнүн себептерин билүүгө укуктуусуз. Сиздин документтериңизди “жөн гана” текшере алышпайт. “Полиция жөнүндө” мыйзамда (13-берененин 2-пункту) Сиздин документтериңизди текшерүү үчүн полиция кызматкеринде сиздин кылмыш же административдик укук бузууга жол койгонуңузга карата негиздүү шектенүү болушу шарт.

3. Полицейге эскертип, Сиз паспортту жана башка документтерди өз колунузда кармап көрсөтсөңүз болот. Полиция кызматкери сиздин паспортуңузду алып коё албайт же күрөө максатында алып кала албайт – бул РФнын Административдик укук бузуу жөнүндө мыйзамынын 19.17-беренелерин бузууга жатат. Эгерде полиция кызматкеринде сиздин документтериңиздин нукуралыгына шек туулса – ал атайын базадан текшерип алууга милдеттүү: бул үчүн Сиз аны менен жакынкы полиция бөлүмүнө же пунктуна барышыңыз зарыл болот.

4. Досторуңарга же туугандарга сиз кайсы жерде, ким менен баарлашып жаткаңызды билдирип коюңуз. Бул өтө маанилүү жана сиздин коопсуздугуңузга кепилдик болуп калат.

Эгерде Сизди кармашса жана бөлүмгө алып келишсе:

1. Сиздин телефон чалууга укугуңуз бар (“Полиция жөнүндө” мыйзам, 14-берененин 15-пункту).

2. Ар кандай кармоолор атайын протоколдоштурулат жана бир нускасы кармалган кишиге берилет (РФнын “Полиция жөнүндө” мыйзамы, 14-берененин 15-пункту, Административдик укук бузуулар жөнүндө кодекстин (АУБК) 27-беренесинин 2-пункту).

3. Кармоонун ар бир жолкусунда полиция кызматкери өзүнүн ээлеген кызматын, наамын, фамилиясын атоого, жарандын талабы менен күбөлүгүн көрсөтүүгө, ошондой эле юридикалык жардамга, котормочуга, жакындарына кабар берип коюуга, түшүндүрмө берүүдөн баш тартууга укуктуу экенин түшүндүрүп коюуга милдеттүү (“Полиция жөнүндө” мыйзамдын 14-беренеси, 3-пункт).

1. Кармалган киши катары Сиз кармалган убактан баштап коргоочуга жана котормочуга укуктуусуз (“Полиция жөнүндө” мыйзамдын 14-беренеси, 4-пункт): эгерде орус тилин жакшы билбесеңиз, котормочуну талап кылыңыз.
2. Соттун чечими чыкканга чейин эч ким 48 сааттан ашык кармалып турбашы керек.

Сизди эмнеге кармашы жана административдик укук бузду деп протокол түзүшү мүмкүн?:

* Россияга келүүнүн тартибин бузганда же Россияда туруунун режимин бузганда (паспорт, миграциялык карта жана каттоо);
* Россияда болууга (жашоого) укукту тастыктаган документтердин жоктугу (паспорт, миграциялык карта жана каттоо);
* Мөөнөтү өтүп кеткен документтер (миграциялык карта, каттоо, иштегенге уруксатнаама);
* Сиздин Россияга келишиңиздин максаттары шайкеш келбесе (мисалы, Сиздин миграциялык картаңызда мейманга келди деп жазылып, а сиз иштеп жүрсөңүз);

Эгер протокол түзүлсө, сиз протоколдун мазмуну менен таанышып чыкканга укуктуусуз жана полициянын кызматкеринин аракеттери менен макул болбогон учурда же протолдо туура эмес маалымат болсо, ага сунуш-пикир киргизгенге укуктуусуз. Эгер Сиз протоколду түшүнбөй жатсаңыз, Сиз котормочуга укуктуусуз. Протокол менен таанышкан соң, анын мазмуну менен макул болсоңуз, ага кол коюңуз. Сизге протоколдун көчүрмөсүн берүүгө милдеттүү.

!Сиз протокол менен макул эмес болсоңуз, ага кол койбой коюуга укуктуусуз! Протоколго өз пикирлериңизди өз алдыңызча жазып калтыра аласыз!

Протокол сиздин административдик укук бузган фактыны гана тастыктайт. Полиция кызматкери сизге жазана салганга же башка административдик чара көргөнгө укуктуу эмес. Сизге административдик жаза көрүү чечимин же миграциялык кызматтын кызматкери, же сот кабыл алат. Сизди Россиянын чегинен чыгарып салуу чечимин бир гана РФнын соту чечет.

!!Сиздин документтериңизди атайын рейддердин жүрүшүндө ФМКнын кызматкерлери текшере алышат. Алар полиция, прокуратура, эмгек инспекция менен чогуу аракет кылуулары мүмкүн. Эреже катары, текшерүүчүлөр турак жайдын чыгуу жана кирүү жолдорун тосуп алышат, видеого тартууларды жүргүзүшөт жана иш берүүчүнүн аймагында иштеген бардык чет элдик жарандардын документтерин текшеришет.

ФМКнын кызматкерлери документтердин: паспорттун, миграциялык картанын, каттоонун, иштегенге уруксатнааманын, эмгек келишминин, медициналык полистин, төлөм чеги бар патенттин барлыгын жана нукуралыгын текшеришет. Ошондой эле: чет элдик жаран анын иштегенге уруксатнаамасында жазылган кызматта иштегенин; иштегенге уруксатнаамада көрсөтүлгөн чет элдик жаран иштегенге укуктуу болгон аймакты, иштегенге уруксатнаамада иштесе болорлугу жазылган фирманы текшеришет.

Текшерүүнүн жыйынтыгы боюнча ФМКнын кызматкери эки нускада анын жүргүзүлгөнү тууралуу акт түзөт, эгер эреже бузуулар болсо – административдик укук бузуулар тууралуу протокол түзүү же административдик укук бузуу ишин козгоо боюнча чечим кабыл алат. Бир нускасы Сизде калат.

!Метро жана вокзалдын кире бериштеринде террористтик актыларды жасоо коркунучунан улам метрополитендин же темир жол вокзалынын кызматкерлери Сизди атайын детектордон өтүүгө жана андан жүктөрүңүздү алып өтүүгө чакырышы мүмкүн: алардын аракеттери мыйзамдуу, Сиз алардын көрсөтмөлөрүнө баш ийишиңиз керек. Ошол эле мезгилде алар Сиздин документтериңизди текшерүүгө укуктуу эмес!

Полициянын жана ФМКнын кызматкерлери Сиздин документтериңизди күрөө катары, башкача айтканда, жазана төлөгөнүңүздөн кийин кайтарып беребиз деп алып коюуга укуктуу эмес. Сиздин документтериңизди алып коюуга бирден бир гана негиз – алардын нукуралыгын атайын экспертизада текшерүү; мындай учурда Сизге алар **документтерди экспертизага алгандык тууралуу тактама** берүүгө милдетүү.

!!Эгерде полицей же ФМКнын кызматкери Сизден акча, пара талап кылышса – алар кылмыш жасап жатышкан болот. Пара бербеңиз! Мындай фактылар тууралуу РФнын ИИМнин Башкы башкармасынын 02 нөөмөт телефонуна (мобилдик телефондон – 8 812 02, же 112-2), же ФМКнын 273-22-46 ыкчам линиясына телефон чалсаңыз болот!!

!РФ ИИМнин аймактарындагы ишеним телефондорун Сиз ИИМнин <http://mvd.ru/contacts> сайтынан таба аласыз!

**Чет элдик жарандардын балдарына билим берүү, балдар бакчасына, мектепке кабыл алуу тартиби**

РФда чет элдик жарандардын балдары россиялык жарандардын балдары сыяктуу эле мектептерде АКЫСЫЗ орто билим алууга жана балдар бакчасына барууга укуктуу.

!Сиздин балдарыңыз РФда мыйзамдуу негизде болушу зарыл, миграциялык картасы жана миграциялык эсепке койгондук (катталуу) тууралуу эскертмеси болууга тийиш. Чет элдик жарандардын 18ге толо элек балдары РФда иштегенге укуктуу эмес!

!!!2014-жылдан тартып КМШнын өлкөлөрүнүн ишке жайгашканга укугу жок жарандары РФда жарым жыл сайын 90 күндөн ашык боло албасы тууралуу мыйзам күчүнө кирген. Бул мыйзам чет элдик жарандардын балдарына да тиешелүү – РФда чек арадан улам чыгып, кайра кирип туруктуу жашоого болбойт. Эгер ата-эненин экөөсүү тең – КМШ өлкөлөрүнүн жарандары – РФнын аймагында мыйзамдуу негизде турушса жана узак убакытка расмий ишке жайгашкан болсо, алар өздөрү келген аймакта ФМК бөлүмүнө балдарынын РФдагы мектепте окуусун улантышы үчүн алардын РФда болушунун мөөнөтүн узартып берүү максатында кайрылышса болот!!!

!Россияда турган мектеп жашындагы балдар окууга МИЛДЕТТҮҮ: эгерде сиз баланын мектепке бербесеңиз, аны начар шартта кармап турсаңыз, атайын кызматтар жана полиция сизди жоопко тартуу менен баланы ал келген өлкөсүнө кайтарып жибериши мүмкүн!

!Россияда турган мектепке чейинки жаштагы балдар россиялык балдар менен бирдей эле шарттарда балдар бакчаларына бара алышат!

**- Балдар бакчасына кабыл алуу:**

КМШ өлкөсүнүн жаранынын баласын балдар бакчасына бериш үчүн жакын жайгашкан балдар бакчасынын администрациясына кайрылуу керек же (эгер Сиз Санкт-Петербургда болсоңуз) Сиз катталган аймактагы райондук көп функциялуу борборго кайрылсаңыз болот.

!Ири шаарларда же калктуу пункттарда көбүнесе балдар бакчасында бош орун болбойт, ошондуктан дайыма кезекке туруу керек!

Сиз буларды көрсөтүшүңүз керек болот:

- баланын туулгандыгы тууралуу күбөлүк, туулгандыгы тууралуу күбөлүктүн көчүрмөсү; - баланын миграциялык картасы;

- баланын ата-энеси келген жерде миграциялык эсепке койгондук (катталуу) тууралуу эскертме;

- баланын медициналык полиси;

- баланын медкароодон өткөнү жана коркунучтуу оорулар жоктугу тууралуу медициналык корутунду – андан атайын медициналык мекемелерде өтсө болот;

- ата-энесинин паспорту, паспорттун көчүрмөсү;

- ата-энесинин миграциялык картасы, миграциялык картанын көчүрмөсү;

- ата-энесин миграциялык эсепке койгондук (катталуу) тууралуу эскертме, катталуунун көчүрмөсү;

Документтерди берип жатканда атайын арыз толтурулат жана бала балдар бакчасына жазылат. Эгер Сиздин балдар бакчаңызда бош орун жок болсо – бала балдар бакчасына кабыл алынууга кезекке коюлат же бош оруну бар башка балдар бакчасына жөнөтүлөт.

**- Баланы мектепке жайгаштыруу:**

Өздүгүн аныктаган документи бар, ошондой эле ага Россия Федерациясынын аймагында болууга уруксат берген документи бар ар кандай бала мамлекеттик мектепте билим ала алат.

!Сиз катталган аймактагы жакын турган мектепке кайрылышыңыз керек!

Мектептин администрациясына кайрылуу менен Сиз буларды көрсөтүшүңүз керек:

- баланын туулгандыгы тууралуу күбөлүк, туулгандыгы тууралуу күбөлүктүн көчүрмөсү;

- туулгандыгы тууралуу күбөлүктүн нотариалдык күбөлөндүрүлгөн орусча котормосу;

- баланын миграциялык картасы;

- баланын ата-энеси келип жайгашкан жерде миграциялык эсепке койгондук (катталуу) тууралуу эскертме;

- ата-энесинин паспорту, паспорттун көчүрмөсү;

- ата-энесинин миграциялык картасы, миграциялык картанын көчүрмөсү;

- ата-энесин миграциялык эсепке койгондук (катталуу) тууралуу эскертме, катталуунун көчүрмөсү.

Сизден буларды да талап кылуулары мүмкүн:

- баланын медициналык полиси;

- эмдөөлөр тууралуу сертификат – атайын медициналык мекемелерде берилет;

- баланын медкароодон өткөнү жана коркунучтуу оорулар жоктугу тууралуу медициналык корутунду – андан атайын медициналык мекемелерде өтсө болот;

- баланын медициналык картасы – медкароодон өткөндө түзүлөт жана толтурулат, же өзү келген өлкөдөн ала келинет;

- окуучунун өздүк делосу – эгерде бала мурда россиялык мектепте окуган болсо.

Сиз сөзсүз түрдө **баланы мектепке кабыл алуу тууралуу кыскача арызды 2 нускада алдын ала даярдап алышыңыз керек.**

!Арыз ата-эненин бирөөсүнүн атынан мектептин директорунун наамына орус тилинде жазылат, анда баланын фамилиясы, аты, атасынын аты, туулган датасы жана баланын, ошондой эле ата-энесинин жарандыгы көрсөтүлүшү керек!

Айрым учурларда баланын мектепке даярдык деңгээлин, орус тилин канчалык билерлигин жана бала кайсы класска барып окуй турганын аныкташ үчүн атайын комиссиядан өтүшү керек болот.

Мектеп чет элдик жарандын баласын кабыл алуудан баш тартууга укуктуу эмес. Санкт-Петербургдагы мектеп администрациясынын укукка туура келбеген аракети болгон кезде Сиз Билим берүү боюнча комитеттин инспекциясынын ыкчам линиясына 8 (812)764-77-63, 8 (812)572-17-04 телефондору аркылуу чалсаңыз, ошондой эле райондук билим берүү бөлүмүнө кайрылсаңыз болот.

!Эгерде мектептин класстары толтура болуп, орун жок болуп калса, Сизди окутууну уюштура ала турган бош оруну бар башка жакынкы мектепке жөнөтүшөт!

### КМШ өлкөлөрүнүн жаранынын баласын жайгаштыруунун кыйынчылыктары тууралуу РФнын Сиз жашаган аймагындагы Баланын укуктары боюнча ыйгарым укуктуу өкүлдүн аппаратына 575-70-00 телефону менен билдире аласыз.

**Орус тилин үйрөнүү**

Чет элдик жарандар – балдар да, улуулар да – өзүнүн орус тилин билүү деңгээлин жана сүйлөө маданиятын жогорулатуу үчүн атайын курстарга кирсе болот. Мындай курстар иштешет:

- акысыз негизде – райондук китепканалар, маданий жана билим берүү борборлорунун базасында аймактык бийликтер тарабынан;

- акысыз негизде – коомдук жана бейөкмөт уюмдары тарабынан (айрыкча эмгек мигранттарынын балдары үчүн);

- акылуу негизде – жеке өзүнүн базасында жеке менчик компаниялар же жогорку окуу жайлары, университеттер тарабынан.

Мындай курстар тууралуу кененирээк ФМКнын, ошондой эле өкмөттүн жана РФнын Сиз жашаган аймагынын администрациясынын сайттарынан билсеңиз болот.

**РФнын аймактарында убактылуу жашоого уруксатнаама (УЖУ) жасатуу (Россия менен визасыз режимдеги өлкөлөрдүн жарандары үчүн)**

Эге сиз жашооңузду жана тагдырыңызды Россия менен байланыштырсаңыз жана Россиянын жарандыгын алууну ниет кылсаңыз, Сиз жашаган жериңиз боюнча РФнын аймагындагы Федералдык миграция кызматынын башкармалыгына убактылуу жашоого уруксатнаама алуу боюнча кайрылсаңыз болот.

**Убактылуу жашоого уруксатнаама чет элдик жаранга ошол аймак үчүн жыл сайын берилүүчү квотанын чегинде же квотадан тышкары (УЖУну алууга негиз болгон кезде) берилиши мүмкүн. Квота аз гана болгондуктан УЖУну алууга арызды жыл башынан эле берген оң.**

!!Убактылуу жашоого уруксат берүүчү квота РФнын жыш калктуу аймактарында, айрыкча Москвада жана Санкт-Петербургда адатта аз болгону менен, бирок Россиянын аз калктуу аймактарында кыйла арбын!!

!Аймактык ФМКнын расмий сайттарындагы маалыматтарды кунт коюп карасаңыз – жылдын башында аларда УЖУга квоталарды бөлүштүрүү жана арыздарды берүү тартиби жана жол-жобосу тууралуу маалыматтар коюлат!

УЖУ чет элдик жаранга аракет мөөнөтү ичинде РФда туруктуу жана чыгып кетпестен болуу, иштегенге уруксатнаамасыз же патентсиз эле расмий иштегенге, РФда тоскоолдуксуз кыдырып жүрүүгө, ошондой эле РФда туруктуу жашоого (вид на жительство) уруксат алуу үчүн жана келечекте жарандык алуу үчүн арыз берүүгө укук берет.

Убактылуу жашоого уруксатнаама 3 жылдык мөөнөткө берилет, арыздар ФМКнын райондук бөлүмдөрүндө кабыл алынат. Арыздар кезек ирети менен берилет, кезекке жазылуулар жыл башында жүргүзүлөт жана 2 айдын ичинде каралат.

**Керектелүүчү документтер:**

1. Убактылуу жашоого уруксатнаама берүү тууралуу арыз, 2 нускада.

2. 35х45 мм 4 даана фото-сүрөт (матовый кагазда), анын ичинде арызда көрсөтүлгөн балдарга да.

3. Өздүгүн жана жарандыгын аныктаган документ, анын нотариалдык күбөлөндүрүлгөн котормосу (эгерде өздүгүн аныктаган документтин аракет мөөнөтү 6 айдан кем болсо, арыз кабыл алынбайт).

4. Чек араны кесип өткөнү тууралуу белгиси бар миграциялык карта.

5. Чет элдик жарандын жайгашкан жерине келгени тууралуу миграциялык эсепке койгондук тууралуу белгиси бар эскертмеси.

6. Арыз берүүчүдө (анын үй-бүлөсүндө) ВИЧ-инфекциянын жоктугу тууралуу сертификат. Сертификат текшерүү өткөрүлгөн күндөн баштап 3 айдын ичинде жарактуу.

7. Арыз берүүчү жана анын үй-бүлө мүчөлөрү баңгилик менен оорубагандыгын, кайсы бир жугуштуу оорудан: ВИЧ-инфекция, лепра, кургак учук, котон жара, хламидиялык лимфогранулема (венерикалык), шанкроид ооруларынан жабыр тартпаганын тастыктаган медициналык тактама.

8. Баланын туулгандыгы тууралуу күбөлүгү жана 18 жашка жете элек баланын өздүгүн аныктаган документ, анын көчүрмөсү.

9. 14-18-жаштагы баланын Россияда жашоо үчүн көчүп келүүсүнө макулдугу. Документтеги баланын кол тамгасы нотариалдык күбөлөндүрүлүшү керек.

10. Убактылуу жашоого уруксатнаама берүү үчүн төлөнгөн 1000 рубль мамлекеттик алымдын дүмүрчөгү (квитанциясы).

!УЖУ алуу үчүн кайрылууда буларга көңүл бурулат: орус тилин билүүнүн деңгээлине, жогорку билимдин барлыгына, РФдагы расмий кирешеси жана расмий иш орду барлыгына; Сизде РФнын миграциялык режимин бузгандык, административдик укук бузуулар болбостугу керек. Сиз дагы РФнын кайсы аймагындагы кайсы даректе жашай турганыңыз тууралуу маалыматты беришиңиз керек жана кийин ошол дарек боюнча катталышыңыз абзел!

!!!Этият болуңуз – УЖУну жасатуу үчүн ортомчуларга кайрылбаңыз! Алар УЖУ берилгендиги тууралуу жалган мөөрлөрдү жасашат; жалган документ экени аныкталып калса, Сизди атайы жалган документ жасаган деп айыптап, 6 айга чейин түрмөгө отургузуп коюулары мүмкүн – РФнын жарандыгын алууга болгон жол Сиз үчүн жабылат!!!

!Сиз УЖУну алуу үчүн арызды электрондук тартипте берсеңиз болот. Бул процедура тууралуу таанышуу үчүн [www.gosuslugi.ru](http://www.gosuslugi.ru) сайтын пайдаланыңыз!

**Төмөнкү негиздери бар кишилер УЖУ үчүн квотасыз кайрыла алышат:**

- РСФСРдин аймагында төрөлүп, мурда СССРдин жарандыгында тургандар;

- Россия Федерациясынын аймагында туулгандар;

- россиялык жарандыгы бар аракетке жөндөмдүү кызы же уулу бар эмгекке жарамсыз кишилер;

- эмгекке жарамсыз ата-энесинин бирөөсү РФнын жарандыгында турган мигранттар;

- РФнын аймагында туруктуу жашаган Россиянын жараны менен никеде тургандар;

- РФнын жарандыгында турган балдары бар мигранттар;

- багып алгандары, камкордукка алгандары, кепилдикке алгандары, ата-энеси менен чогуу УЖУ алууга арыз берген 18 жашка чейинкилер;

- багып алгандары, камкордукка алгандары, кепилдикке алгандары, ата-энеси менен чогуу УЖУ алууга арыз берген 18 жашка чейинки жана андан улуу аракетке жарамсыздар жана жарым-жартылай аракетке жарамсыздар;

- контракт менен аскердик кызматка киргендер – аскердик кызматтын мөөнөтүнө;

- мекендештерди Россия Федерациясына ыктыярдуу көчүрүүгө көмөктөшүү боюнча Мамлекеттик программасына катышкандар.

**Саналып өткөн бардык негиздерди тиешелүү документтер менен тастыкташ керек, алар ФМКнын убактылуу жашоого уруксатнаама берүү бөлүмүнө тапшырылат: документтердин түп нускасы кайтарылып берилет, ал эми көчүрмөлөрү арызга тиркелет.**

**!Эгер тиркелген документтер чет тилде жасалган болсо – алардын нотариалдык күбөлөндүрүлгөн орусча котормосун тиркеп коюу зарыл!**

!РФда убактылуу турууга уруксатнаама алган чет элдик жаран УЖУ жасалган аймакта туруктуу жашашы жана иштеши зарыл, ошондой эле дайыма – жашап туруунун кезектеги жылы бүткөндөн кийинки күндөн баштап (документалдуу тастыкталган сыйлуу себептер болсо – жашап туруунун кезектеги жылы бүткөн мезгилден 6 айдан кечиктирбей) 2 ай ичинде – ФМКнын аймактык бөлүмүнө Россия Федерациясында жашап жатканын тастыктаган эскертмени жана РФда алган кирешелеринин өлчөмү жана булагын тастыктаган документтерди берүүгө милдеттүү!

!!УЖУ алууга арыз берүүнүн тартиби жана буга байланышкан башка зарыл маалыматтар тууралуу [www.ufms.spb.ru](http://www.ufms.spb.ru) сайтынан билүүгө болот !!

1. **Байланыштар:**

**а) Россия Федерациясындагы байланыштар**

**Мамлекеттик уюмдар**

**Санкт-Петербург**

**Федералдык миграция кызматынын Санкт-Петербург жана Ленинград областы боюнча башкармасы**

- эмгек миграция боюнча бөлүм (ишке мыйзамдуу орношуу маселелери жана документтерди жасалгалоо):

Санкт-Петербург (СПб), «Красный Текстильщик» көчөсү, 15

8 (812) 3180638

- иммиграциялык көзөмөл жүргүзүүнү уюштуруу бөлүмү (ФМК башкармасынын кызматчылары рейд учурунда кармап алышса):

Санкт-Петербург, наб. р.Фонтанки, 78

8 (812) 3159651

- убактылуу жашоого уруксатнаама берүү бөлүмү:

СПб, Капитан Воронин көчөсү, 10 А

8 (812) 5963602

- коррупцияга каршылык көрсөтүү жана кызматтык текшерүүлөр бөлүмү (ФМК башкармасынын кызматчылары кыянатчылык жасаганда):

8 (812) 7137524

- реадмиссия жана чет элдик жарандарды чыгарып жиберүү бөлүмү:

Смолячков көчөсү,15

8 (812) 5421569

- Санкт-Петербург жана Ленинград областы боюнча ФМК башкармасынын «ыкчам байланышы»:

8 (812) 273-22-46

- Санкт-Петербург жана Ленинград областы боюнча ФМК башкармасынын коомдук кабылдамасы:

Захарьевск көчөсү,10, 1-кабат, №1-терезе.

**Санкт-Петербургдагы Мамлекеттик эмгек инспекциясы**  (эмгек укуктары бузулган учурда)

198095, Санкт-Петербург ш.,
Зоя Космодемьянская көчөсү, 28-а

(812) 746-59-86

8 (812) 374-31-97

**Санкт-Петербургдун прокуратурасы** (чет элдик жарандардын укугун коргоо, мыйзамсыз чечимдерге жана расмий кишилердин аракеттерине даттануу)

190000, Санкт-Петербург,
Почтамт көчөсү, 2/9

8 (812) 318-26-34

**Санкт-Петербургдун саламаттыкты сактоо комитети**  (медициналык кызматты алуунун кыйынчылыктары)

191011, Санкт-Петербург,
Малая Садовая көчөсү, 1

Телефон: (812) 595-89-79
Нөөмөтчү врач-инспектор: (812) 571-09-06

**Санкт-Петербургдун саламаттыкты сактоо комитети**  (балдарды мектепке жайгаштыруу, балдар бакчасына жазылуу)

190000, Санкт-Петербург,
Антоненко чолок көчөсү (переулогу), 8

Ыкчам линия телефону: 576-20-19

**Полиция (ИИМдин Санкт-Петербург жана Ленинград областы боюнча Башкы башкармасы)**

**02 стационардык телефондон, 8 812 02 или 112-2 – мобилдик телефондон**

**Ыкчам-иликтөө бөлүмү (эгер Сиз полиция кызматкери тарабынан көйгөйгө учурасаңыз)**

195197, Санкт-Петербург ш., Жуков көчөсү, 7а

Нөөмөтчү телефону: (812) 541-02-02

Ишеним телефону – (812) 573-21-81

**Шаардагы жоголгон документтер борбору (табылгалар столу)** (паспорт же башка документтер жоголгон учурда)

Санкт-Петербург, 197101, Большая Монетная кочөсү, 16

8 (812) 336-51-09

**Күтүлбөгөн кырсыктарды каттоо бюросу**

191028, Санкт-Петербург, Литейный проспектиси, 31

Тактама кызматы (сутка бою) – Санкт-Петербургда жана Ленинград областындагы дайынсыз жоголгондор, шаардын дарылоо мекемелерине түшкөндөр жана белгисиз өлүктөр: т. 579-00-55

### Санкт-Петербургдагы адам укуктары боюнча ыйгарым укуктуу өкүл (мамлекеттик органдар тарабынан чет элдик жарандардын укуктарынын сакталышына көзөмөл)

### СПб, Щербаков чолок көчөсү (переулогу), 1/3., тел. 8 (812) 764-00-54

### Санкт-Петербургдагы баланын укугу боюнча ыйгарым укуктуу өкүл (чет элдик жарандардын балдарынын укугу бузулганда)

### СПб, Гривцов чолок көчөсү (переулогу), 11, тел. 8 (812) 576-70-00

**«Пулково-1» аэропортунун тактама кызматы** - 8 (812) 704-38-22

 **«Бирдиктүү миграциялык борбор” коомдук бирикмеси**

191124, Санкт-Петербург,

«Красный Текстильщик» көчөсү, 10-12

Тел. 8 (812) 7771000

**Чет элдик жарандарды кармап туруу борбору** (кийин Россиядан чыгарып жиберүү менен)

СПб, Красное Село, Кингисепп шоссеси, 53А, нөөмөтчүнүн телефону 8 (812) 573-65-00

**Москва**

**Москва шаары боюнча Федералдык миграция кызматынын башкармасы.**

115035, г. Москва, Б. Ордынка көчөсү, 16/4, стр. 4

Факс: +7 (499) 230-72-64

+7 (499) 940-19-99 – ыкчам линия

+7 (495) 587-07-87 – тактама кызматы

+7 (499) 230-17-30 – ишеним телефону

E-mail: ufmsmoscow@gmail.com, Сайт: <http://www.fmsmoscow.ru/>

**Полиция (ИИМдин Москва шаары боюнча Башкы башкармалыгы)**

**ИИМдин Москва шаары боюнча Башкы башкармалыгынын ишеним телефону**
8 (495) 694-92-29

**ИИМдин Москва шаары боюнча Башкы башкармалыгынын өздүк коопсуздук кызматы**8 (499) 255-96-57

**ИИМдин Москва шаары боюнча Башкы башкармалыгынын табылгалар столу**

8 (499) 978-46-24

**Элчиликтер жана консулдуктар**

**Кыргыз Республикасынын Россия Федерациясындагы элчилиги**

119017, Москва ш., Большая Ордынка көчөсү, 64, тел. 8 (499) 951-60-62, факс 8 (495) 273-44-52

E-mail: info@kyrgyzembassy.ru, Сайт: <http://www.kyrgyzembassy.ru>

**Кыргыз Республикасынын Санкт-Петербургдагы Ардактуу консулунун кабылдамасы**

191036, Санкт-Петербург, Нева проспектиси, 132, оф. 16

Тел.: 8 (812) 717-00-27, Факс: 8 (812) 717-24-88

E-mail: Abdiev.cons.kg@mail.ru, Сайт: http://kyrgyzembassy.ru

#### Коомдук уюмдар:

**Санкт-Петербург**

**«ПСП-фонд»** **кайрымдуулук фондусу** (укуктары бузулган учурда эмгек мигранттарына кеңеш берүү)

Нева проспектиси, Малая Конюшенная көчөсү, 1, офис 34, тел. 8 (812)3375785,

+7 921 598 17 90

**Кызыл Крест Санкт-Петербургдагы эл аралык кызматташтык борборунун эмгек миграциясы боюнча маалымат-кеңеш берүүчү борбору**

«Красный Текстильщик» көчөсү, 15 (кабылдама терезе) тел. 8 (800)333-00-16

**Санкт-Петербургдагы коомдук байкоочу комиссиясы** (чет элдик жарандарды кармоочу борборлордогу, СИЗО жана түрмөлөрдөгү шарттарга көзөмөл жүргүзүү)

**8-800-555-24-25** +7-921-4120504

**СПб “Дети Петербурга - Петербург балдары» коомдук уюму** (орус тилин үйрөтүүдө, мектепке жайгаштырууда жардам)

+7 921 093-88-19

«Миграция и право - Миграция жана укук» тармагынын юридикалык кеңеши (качкындарга, аргасыз көчүп келгендерге, мигранттарга жана жарандыгы жок атуулдарга юридикалык жардам)

Санкт-Петербург, Гончарная көчөсү, 19-үй, тел. (812)7173539
(812) 7173531

**Москва**

**«Гражданское содействие - Жарандык көмөктөшүү”» комитети**

129110, Москва, Олимпийский проспектиси, 22 ("Достоевский", "Проспект Мира", "Марьина роща", "Рижская" метро станциясы) – кабылдама дареги;

Телефондор: (495) 681-18-23, (495) 681-15-32, (495) 681-09-54, (495) 681-05-27

Жек көрүү негизинде зомбулукка тушукканда +7(903)577-55-87

**«Миграция и закон - Миграция жана мыйзам» интеграциялык борбору**

Москва, Олимпийский комплекси, 9-А подъезди, 7-кабат, офис 3/2 А («Проспект Мира» метро станциясы)

(495) 631 62 93 – администрациялык бөлүм

(495) 631 34 10 – юридикалык бөлүм (тел. жана факс)

**б) Кыргызстандагы байланыштар**

**Кыргыз Республикасы**

**“Бир Дүйнө – Кыргызстан» укук коргоо коомдук бирикмеси**

Бишкек ш., 720017, Исанов көчөсү, 8б

Тел/факс: 0(312) 314-238, 314-240

«Ыкчам линия”» телефону: 0312 31 76 71

E-mail: office@anticorruption.kg, Сайт: [www.anticorruption.kg](http://www.anticorruption.kg), [www.birduino.kg](http://www.birduino.kg)

Россия Федерациясында жана Казакстан Республикасында эмгек мигранттардын укуктарын коргоо. Кыргыз Республикасынан барып, Россия Федерациясынан жана Казакстан Республикасынан мыйзамсыз чыгарылган же депортацияланган эмгекчи мигранттарга юридикалык кеңеш берүү боюнча ыкчам байланыш иштейт. Кабыл алуу күн сайын ыкчам байланыштын 0312 31 76 71 номери боюнча жүргүзүлөт.

**«Эл аралык коргоого көмөк көрсөтүү борбору” коомдук фондусу**

Ош ш., Мичурин көчөсү, 9

тел/факс: (+996 3222)44363, 46940

Жалал-Абад ш., Пушкин көчөсү, 148

Баткен шаары, Садыков көчөсү, 49

Кыргыз Республикасынан барып, Россия Федерациясында жана Казакстан Республикасында турган жана иштеп жаткан тышкы мигранттар менен иштешүү. Борбордо кабылдама, юристтер жана адвокаттар иштеп турат, алар арыз-даттанууларды жазууда көмөк көрсөтүү менен сотто жана мамлекеттик башка органдарда укук коргоо жана башка мамлекеттик органдардын кызматкерлеринен мыйзамсыз жабыр тарткандарды юридикалык коргоого алышат.

Мигрантка жардам тактамасы: <http://migration.csip.kg/>

**Кыргыз Республикасынын Кызыл жарым ай улуттук коому**

Тышкы мигранттарга жашоо сапатын жакшыртууда жана ар-намысын коргоодо мүмкүнчүлүктөрдү берүү.

Дарек: Бишкек ш., Эркиндик бульвары, 10

 Тел.: +996 (312) 300-190, Факс: (0312) 300-319

 E-Mail: redcrescent@totel.kg

**Кыргыз Республикасынын жаштар, эмгек жана ишке жайгаштыруу министрлиги**

Бишкек ш., Раззаков көчөсү, 8\1

Коомдук кабылдама - тел. (0312)620435

Эмгек мигранттарына кеңеш берүүчү жардамды камсыз кылуунун ыкчам байланышы – тел. 189

e-mail: manas-ordo.kg@mail.ru, pressa\_mdmkr@mail.ru

Бул материал төмөнкү сайттарда электрондук түрүндө жайгаштырылды:

[www.pravonadom.ru](http://www.pravonadom.ru)

[www.psp-f.org](http://www.psp-f.org)

Түзүүчү-автор: Андрей Якимов